DECRETO 553/2005, do 27 de outubro, polo que se resolve o expediente de deslinde entre os termos municipais dos concellos de Vilaboa e Moaña.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 10/11/2005

O Concello de Vilaboa, interesado en promover o deslinde co concello de Moaña, remítelle á Consellería de Xustiza, Interior e Administración Local documentación que data de 1882 e actas de deslinde de termos municipais, así como os escritos dirixidos ao Concello de Moaña intentando un acordo sobre o deslinde.
Tramitado o expediente de acordo co procedemento establecido na Lei 5/1997, do 22 de xullo, de administración local de Galicia, e no Real decreto 1690/1986, do 11 de xullo, regulamento de poboación e demarcación territorial das entidades locais, o Instituto Xeográfico Nacional emitiu informe de data 8 de novembro de 2004, en que propón como liña límite entre os termos municipais de Vilaboa e Moaña a que se describe na acta de deslinde do Instituto Xeográfico e Catastral do 27 de setembro de 1938 e no Mapa Topográfico Nacional a escala 1:25.000, presentando alegacións o Concello de Vilaboa dentro do prazo concedido para presentalas.
Visto o disposto nos artigos 41.1º e 44.3º da Lei 5/1997, do 22 de xullo, de administración local de Galicia, segundo os cales os conflitos que poidan suscitarse entre municipios en relación co deslinde dos seus termos serán resoltos polo Consello da Xunta de Galicia, logo dos informes do Instituto Xeográfico Nacional, da Deputación Provincial, da Comisión Galega de Delimitación Territorial e logo do ditame do Consello Consultivo de Galicia.
Por proposta do conselleiro de Presidencia, Administracións Públicas e Xustiza, de acordo co ditame do Consello Consultivo de Galicia e logo da deli
beración do Consello da Xunta de Galicia, na súa reunión do día vinte e sete de outubro de dous mil cinco,
DISPOÑO:
Primeiro.-Resolver a cuestión suscitada entre os concellos de Vilaboa e Moaña sobre o deslinde dos seus termos municipais, no senso de considerar válida a liña que se describe na acta de deslinde do Instituto Xeográfico e Catastral do 27 de setembro de 1938 e no Mapa Topográfico Nacional a escala 1:25.000.
Faise constar, segundo o informe do Instituto Xeográfico Nacional, que se detectou un erro no debuxo da liña límite reflectida na folla do Mapa Topográfico Nacional, e que vén corrixida no mapa que acompaña o informe do devandito instituto, polo que se ten que tomar como referencia esta última, e que figura como anexo a este decreto.
Segundo.-Esta resolución entrará en vigor o día seguinte ao da súa publicación no Diario Oficial de Galicia.
Contra esta resolución, que esgota a vía administrativa, poderase interpoñer recurso contencioso-administrativo perante o Tribunal Superior de Xustiza de Galicia, no prazo de dous meses contados a partir do día seguinte ao da publicación desta resolución, sen prexuízo do disposto no artigo 44 da Lei 29/1988, do 13 de xullo, reguladora da xurisdición contencioso-administrativa, ou calquera outro recurso que coiden oportuno.
Santiago de Compostela, vinte e sete de outubro de dous mil cinco.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas
e Xustiza